সংরক্ষিত শিবালিক অরণ্যে গাছ কাটায় স্থগিতাদেশ উত্তরাখণ্ড হাইকোর্টের

উত্তরাখণ্ড: হাতির জন্য সংরক্ষিত শিবালিক অরণ্যে (Reserved Shivalik forest) ৩৩০০ গাছ কাটায় স্থগিতাদেশ উত্তরাখণ্ড হাইকোর্টের (Uttarakhand High Court)। দেরাদুনের ধানিয়াওয়ালা থেকে ঋষিকেশগামী রাস্তা চওড়া করার জন্য বিপুল সংখ্যক গাছ কেটে ফেলার উদ্যোগ।

এত গাছ কেটে ফেলার ফলে পরিবেশের উপর কেমন প্রভাব পড়তে পারে তার সম্ভাব্য হিসাব সংক্রান্ত রিপোর্ট তলব কেন্দ্রীয় ও উত্তরাখণ্ড সরকারের কাছে।

২১ মার্চ পরবর্তী শুনানি। পরবর্তী শুনানি পর্যন্ত কোন গাছে যেন হাত না দেওয়া হয়।

আরও পড়ুন: ফের করোনার দাপট! আক্রান্ত এক মহিলা

অরণ্যের চরিত্র বদল করার জন্য প্রয়োজনীয় ছাড়পত্র আদালতে পেশ করতে হবে। যদি গাছ কাটা হয়, তাহলে বিকল্প অরণ্য সৃষ্টির প্রকল্প জমা দিতে হবে। এমন প্রকল্পের জন্য বরাদ্দ অর্থের পরিমাণ জানাতে হবে। সেই সঙ্গে পরিবেশের উপর সম্ভাব্য ছাপ পড়ার হিসাব দিতে হবে।

নির্দেশ প্রধান বিচারপতি জি নরেন্দর ও বিচারপতি আসিস নইথানির।

উল্লেখ্য, রাস্তা চওড়া করার পাশাপাশি আটটি নতুন রেলস্টেশন তৈরির সিদ্ধান্ত হয়েছে। যার ফলে দেরাদুন এবং সাহারানপুরের মধ্যে দিয়ে হাতি চলাচলের রাস্তা এবং আবাস ধ্বংস হওয়ার সম্ভাবনা। অভিযোগ বন্যপ্রাণী সংরক্ষণ এবং জীববৈচিত্রের ওপর সম্ভাব্য প্রভাবের কোন হিসাব না করেই এমন পদক্ষেপ করা হচ্ছে।

অথচ বিগত পাঁচ বছরে শুধুমাত্র উত্তরাখণ্ডেই উপযুক্ত পরিবেশ ও খাদ্যের অভাবে অন্তত ১৭০ টি হাতির মৃত্যু হয়েছে।

অন্যদিকে হাতির সঙ্গে সংঘাতে বিগত পাঁচ বছরে অন্তত ৪৫ জন মানুষেরও প্রাণ গিয়েছে। অভিযোগ মামলাকারী পরিবেশ আন্দোলনকারী রেনু পলের।